text: Visita a JOSEP MESTRE – Quina massa!
  Voldríem compartir amb vosaltres que el passat juny vàrem fer una visita a JOSEP MESTRE (en Josep i la Maria), el nostre proveïdor de farines, per a veure els seus camps i poder entendre millor tot el procés de l'obtenció de la farina. Vàrem veure una zona de cereals a Argençola que ens va sorprendre agradablement.
  Argençola envoltada de camps de cereals
  En Josep ens va acompanyar a fer una passejada pels camps i ens va anar explicant les diferències i els tipus de blats antics que hi conreen : l'espelta, la xeixa, els 3 blats ,el forment i el blat egipci.
  Vàrem veure les diferents espigues i tipus de grans dels cereals.
  Ens va explicar la dificultat que tenen les diferents mides o el recobriment exterior del gra, dur com en el cas de l'espelta i el blat egipci.
  Ja dins la nau en Josep ens va ensenyar la maquinària que permet obtenir el gra net per poder passar al molí.
  Vàrem poder veure el bonic molí de fusta i pedra que fa que fins i tot les farines blanques conservin part del segó.
  Tot plegat ens va semblar haver tancat un petit cercle del principi al final:
  Quan treballem les nostres farines podem recordar els camps i la gent que els treballa i quan ja tenim fets els pans i la rebosteria saben a qui anirà …i al mig estem nosaltres transformant una cosa en l'altre amb estimació per les coses ben fetes i amb l' il·lusió de fer-les lentament.